Diari Oficial de la Generalitat Valenciana


Sumari del DOGV 5758, del 08-05-2008 (2008/5763)

ORDE de 28 d'abril de 2008, de la Conselleria d'Educació, per la qual es convoca un concurs d'ajudes per a la realització d'estades de formació en empreses del professorat de Formació Professional i d'Arts Plàstiques i Disseny.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5758

Data del DOGV
:   08-05-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/5763


Data del document
:   28-04-2008

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * reciclatge professional
    * belles arts
    * suport econòmic
    * educació artística
    * personal docent
    * formació del professorat
    * ensenyament públic
    * ensenyament professional

ORDE de 28 d'abril de 2008, de la Conselleria d'Educació, per la qual es convoca un concurs d'ajudes per a la realització d'estades de formació en empreses del professorat de Formació Professional i d'Arts Plàstiques i Disseny. [2008/5763]
Segons disposa la Llei Orgànica 2/2006, de 3 de maig, d'Educació (LOE), en els articles 102.1, 102.2 i 103.1, les administracions educatives han de fomentar i afavorir la formació permanent del professorat garantint una oferta diversificada d'activitats de formació, entre les quals destaca la formació en empreses per al professorat de Formació Professional i d'Arts Plàstiques i Disseny.
D'altra banda, els nous models de Formació Professional i de les ensenyances professionals de les Arts Plàstiques i de Disseny continguts en la LOE, demanden vincular els processos d'ensenyança-aprenentatge amb el món laboral, així com aconseguir una major adaptació de l'oferta educativa a les qualificacions professionals requerides pel mercat de treball.
Per a la consecució d'estos objectius, la conselleria d'Educació vol promoure les estades formatives en empreses, enteses estes com una modalitat de la formació permanent del professorat, i la característica fonamental de la qual és la d'intensificar la relació entre el professorat a què es referix esta orde i el món laboral i empresarial. Esta modalitat formativa combina coneixements científics i tècnics, procediments de treball, instrumentació, processos i mètodes organitzatius; amb ella es pretén aconseguir la màxima integració del professorat en els diferents processos productius, sempre en funció de les possibilitats que oferisca l'entitat o l'empresa col·laboradora.
En este procés de busca d'estructures idònies de formació, cal destacar l'esforç realitzat per les entitats i empreses per a atendre les demandes sol·licitades.
La posada en marxa d'esta modalitat formativa exigix un treball de seguiment i avaluació en què és fonamental la col·laboració del professorat participant.
Per tot això, en virtut de les competències que em conferix l'article 28.e de la Llei 5/1983, de 30 de desembre, del Consell,
ORDENE
Primer. Convocatòria
Convocar concurs públic d'ajudes per a la realització d'estades de formació en empreses, tant de la Comunitat Valenciana i altres comunitats autònomes, com de països de la Unió Europea, dirigit al professorat de Formació Professional Específica i d'Arts Plàstiques i Disseny de centres públics i privats concertats de la Comunitat Valenciana, i aprovar les bases per les quals es regirà, que s'inclouen com a annex I a esta orde.
La present convocatòria queda sotmesa, en allò que siga procedent, a la Llei 38/2003, de 17 de novembre, General de Subvencions LGS (BOE de 18.11.2003), i al Decret 108/92, de 6 de juliol, del Govern Valencià (DOGV 16.07.1992), pel qual es regula la concessió de beques.
La concessió d'estes ajudes no requerix notificació a la Comissió Europea segons el que disposa l'art.7.4, en relació amb el que establixen els articles 1.2 i 3.4, del Decret 147/2007, de 7 de setembre, del Consell, pel qual es regula el procediment de notificació i comunicació a la CE dels projectes de la Generalitat dirigits a establir, concedir o modificar ajudes públiques.
Segon. Finançament
La finançament estarà a càrrec del capítol IV, línia T3143000 del programa 50.99.50.047.03 per una quantitat global màxima de 50.000 euros del pressupost de la Generalitat per al 2008. Les ajudes estan cofinançades per la Generalitat (25.000 euros, 50% de fons propis) i pel Fons Social Europeu (25.000 euros, 50% de fons finalistes).
Tercer. Resolució
El termini màxim per a notificar la resolució expressa serà de quatre mesos i es comptarà des de la data en què la sol·licitud haja tingut entrada en el Registre General de la conselleria d'Educació. De conformitat amb el que disposa l'article 42.2 de la Llei de Règim Jurídic de les Administracions Públiques i del Procediment Administratiu Comú el termini que té l'administració per a dictar la resolució comprén la notificació d'esta. Si no recau una resolució expressa en el terme establit, les sol·licituds s'entendran desestimades, sense perjuí del que es dispose quan es dicte la resolució expressa.
DISPOSICIONS FINALS
Primera
Es delega en el director general de Personal la facultat de concedir o denegar les ajudes i se l'autoritza perquè dicte les resolucions i instruccions necessàries per al desplegament i execució de la present orde així com l'ordenació i instrucció del procediment.
Segona
Esta orde produirà efectes des del dia que es publique en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició o bé es podrà plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant d'esta conselleria en el termini d'un mes a comptar de l'endemà de la seua publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.
València, 28 d'abril de 2008
El conseller d'Educació,
ALEJANDRO FONT DE MORA TURÓN
ANNEX I
Primera. Objecte
La present orde té com a objecte establir les bases reguladores de la convocatòria d'ajudes a les estades de formació en empreses del professorat de Formació Professional i d'Arts Plàstiques i Disseny.
Segona. Objectius
Les estades de formació en empreses del professorat de Formació Professional i d'Arts Plàstiques i Disseny, com a model d'intervenció en la formació del professorat, pretenen aconseguir els següents objectius:
1. Conéixer les diferents tècniques empresarials d'anàlisi de processos (seguiment i control, presa de decisions...) i d'anàlisi d'èxits (avaluació de necessitats, formació-demanda laboral, estudis prospectius de perfils professionals...).
2. Adquirir experiències de l'àmbit laboral en l'entorn real de treball.
3. Potenciar l'aplicació en el centre educatiu dels coneixements i tècniques adquirides, possibilitant l'actualització cientificotècnica del professorat a través del coneixement de procediments de treball, instrumentació, mètodes organitzatius i processos per mitjà de la integració del professorat en els diferents processos productius.
4. Fomentar la cooperació entre els centres educatius i el seu entorn productiu facilitant la relació del professorat de Formació Professional i d'Arts Plàstiques i Disseny amb el món empresarial.
5. Conéixer les possibilitats que oferix el mòdul de Formació en Centres de Treball, a fi de facilitar la seua programació.
Tercera. Participants
En el concurs podrà participar el professorat que impartisca docència en cicles formatius de Formació Professional Específica i d'Arts Plàstiques i Disseny de centres públics i privats concertats de la Comunitat Valenciana, durant el present curs 2007-2008, que complisca els requisits establits en l'article 13 de la LGS, abans de la finalització del termini de presentació d'instàncies.
El professorat que haja participat en convocatòries anteriors podrà presentar sol·licitud en l'actual, sempre que l'empresa seleccionada siga diferent d'aquella en què ja haguera realitzat alguna estada.
Només podrà presentar-se una sol·licitud per professor per a realitzar una única estada.
Quarta. Elecció de l'empresa
Les estades podran realitzar-se en qualsevol empresa o entitat de la Comunitat Valenciana, d'una altra comunitat autònoma o d'algun país de la Unió Europea, en la que el propi professor participant haguera concertat particularment l'estada.
La concertació en els hospitals del servici públic de salut es realitzarà a través del director de l'hospital.
El titular de l'empresa proposada no ha de ser familiar, fins al segon grau de consanguinitat o afinitat, del professor sol·licitant.
Quinta. Duració i període de realització
1. Duració: El període de formació en la Comunitat Valenciana oscil·larà entre un mínim de 40 hores i un màxim de 120 hores. Si l'estada es realitza en una altra comunitat autònoma o en un altre país de la Unió Europea l'estada serà de 40 hores. En tot cas, es computaran un màxim de 8 hores diàries i un màxim de 40 hores setmanals. El dit període no podrà ser coincident amb el seu horari lectiu ni amb les activitats programades pel centre que siguen de compliment obligatori.
2. Període de realització: L'estada en una empresa de la Comunitat Valenciana podrà realitzar-se entre el 15 de juny i el 31 de juliol de 2008, ambdós inclusivament. Si l'empresa estiguera ubicada en una altra comunitat autònoma o en algun altre país de la Unió Europea, el període de l'estada serà entre l'1 de juliol i el 31 de juliol de 2008.
Sexta. Termini de formalització de sol·licituds, procediment i requisits
1. El termini de presentació de sol·licituds serà de 15 dies hàbils a partir de l'endemà de la publicació de l'orde en el Diari Oficial de la Comunitat Valenciana.
2. Podrà realitzar-se una preinscripció online, a través de la pàgina web de la conselleria d'Educació, Servici de Formació del Professorat, omplint els annexos II i III a esta orde. La preinscripció no substituïx el que s'establix en l'apartat següent.
3. Les sol·licituds i la documentació complementària, original o còpia compulsada, es presentaran preferentment en el Registre General de la conselleria d'Educació, en les direccions territorials d'Educació, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sèptima. Documentació
La documentació necessària per a optar a les estades formatives en empreses constarà de:
1. Sol·licitud, segons el model de l'annex II d'esta orde.
2. Projecte personal, en què s'especificarà:
a) Objectius generals.
b) Característiques de l'empresa.
c) Justificació de l'elecció de l'empresa i lloc.
d) Programació de les activitats, període previst de realització (duració) i temporalització.
e) Relació existent entre competències professionals, personals i socials del cicle que s'impartix i les possibilitats tecnològiques i organitzatives de l'empresa o entitat.
3. Certificació de la secretaria del centre docent de destinació en què conste:
a) Situació administrativa del professor sol·licitant.
b) Cicles formatius que impartix.
c) Horari a complir en el centre.
4. Altres mèrits a considerar d'acord amb allò especifica la base novena.
5. Sol·licitud-autorització de l'estada formativa en l'empresa o entitat on es realitzarà, segons annex III.
Si la sol·licitud no té els requisits exigits per la convocatòria, es requerirà a l'interessat que en el termini de deu dies esmene les faltes o acompanye els documents preceptius (art. 71 de la Llei 30/92).
El beneficiari de l'ajuda se sotmetrà a les actuacions de comprovació, a efectuar per l'òrgan concedent, així com qualsevol altres de comprovació i control financer que puguen realitzar els òrgans de control competents, tant nacionals com comunitaris.
Octava. Selecció
L'òrgan instructor de la present convocatòria serà el Servici de Formació del Professorat, qui exercirà les funcions establides en l'art. 24 de la LGS, entre elles, l'avaluació de les sol·licituds.
Com a òrgan col·legiat en el procés de concessió es constituirà una comissió de selecció que emetrà un informe en què es concrete el resultat de l'avaluació. La comissió estarà constituïda per:
President:
- El cap del Servici de Formació del Professorat.
Secretari:
- Un tècnic del Servici de Formació del Professorat amb veu però sense vot.
Vocals:
- El cap de la Secció de Formació del Professorat de Secundària.
- Un representant de la Inspecció Educativa, designat per la Secretaria Autonòmica d'Educació.
- Dos assessors del Centre de Formació, Innovació i Recursos Educatius (CEFIRE) específic de Formació Professional, designats pel director general de Personal.
- Un tècnic del Servici de Formació Professional, designat per la directora general d'Avaluació, Innovació i Qualitat Educativa i de la Formació Professional.
Novena. Criteris de selecció
1. Interés i qualitat del projecte presentat
1.1 Adequació dels objectius plantejats als cicles formatius de les famílies de la Formació Professional Específica o de les Arts Plàstiques i de Disseny (fins a 5 punts).
1.2 Idoneïtat de l'empresa seleccionada per a la consecució dels objectius de l'estada (fins a 5 punts).
1.3 Actualització en determinats aspectes tecnològics l'especificitat de la qual fa difícil l'accés als mateixos per altres mitjans (fins a 3 punts).
1.4 Adequació del projecte a l'entorn productiu del centre educatiu del professor participant (fins a 2 punts).
1.5 Viabilitat del període d'estada proposat (fins a 2 punts).
2. Professors participants
2.1 Idoneïtat de les matèries impartides pel professor sol·licitant, d'acord amb els objectius plantejats i l'empresa seleccionada (fins a 5 punts).
2.2 No haver participat en la convocatòria del curs anterior (5 punts).
No seran tinguts en compte, ni per consegüent valorats, aquells mèrits que els aspirants al·leguen i no acrediten com cal, així com els que s'exposen i justifiquen fora del termini de presentació de sol·licituds.
Per a ser seleccionat el projecte ha de superar els 16 punts.
Deu. Resolució
1. Resolució provisional
El Servici de Formació del Professorat, a la vista de l'expedient i de l'informe de la comissió de selecció formularà la proposta de resolució provisional, que es farà pública a través de la pàgina web de la conselleria d'Educació, Servici de Formació del Professorat. Es concedix un termini de deu dies per a presentar al·legacions via online o en els registres i oficines compresos en l'art. 38.4 de la Llei 30/92.
Examinades les al·legacions adduïdes si és el cas pels interessats, el Servici de Formació del Professorat formularà proposta de resolució definitiva al director general de Personal.
2. Resolució definitiva
Vista la proposta, el director general de Personal resoldrà la convocatòria, la qual es farà pública en el Diari Oficial de la Comunitat Valenciana i contindrà la relació de beneficiaris amb l'import d'ajudes concedides. De conformitat amb el Decret 108/1992 que regix esta convocatòria, la concessió o denegació d'estes ajudes es notificarà als interessats.
Onze. Seguiment
El Centre de Formació, Innovació i Recursos Educatius (CEFIRE) específic de Formació Professional realitzarà el seguiment d'estes estades formatives.
Dotze. Quantia màxima de les ajudes
L'import de les ajudes el proposarà la comissió de selecció en funció de la valoració del projecte, la duració de l'activitat i la distància entre el centre educatiu de destinació i la localitat de la realització de l'estada, en el cas d'empreses o entitats col·laboradores ubicades en el la Comunitat Valenciana. La quantia màxima serà 1.000 euros.
Si l'empresa està en una altra comunitat autònoma la comissió de selecció podrà concedir fins una quantia màxima de 1.000 euros, en funció de la valoració del projecte.
Si l'empresa està en un altre país de la Unió Europea la quantia màxima de l'ajuda podrà arribar a 1.600 euros, en funció de la valoració del projecte i del nivell econòmic del país de destí.
Tretze. Desistiment
Una vegada publicada la resolució provisional hi haurà un termini de deu dies per a desistir de l'ajuda concedida (annex IV). Estos desistiments es podran realitzar via online en la pàgina web de la conselleria d'Educació, Servici de Formació del Professorat, i l'original es presentarà preferentment en el Registre General de la conselleria d'Educació, o per qualsevol dels mitjans establits en l'article 38.4 de la Llei 30/1992.
Catorze. Percepció d'ajudes
1. La percepció de l'ajuda estarà condicionada al fet que l'interessat justifique degudament la seua participació en la realització de l'estada. Per a això enviarà la memòria final, que inclourà la documentació següent:
a) Certificació, firmada i segellada, de l'entitat o empresa acreditant la realització de l'estada, especificant les hores totals i les dates de realització (annex V).
b) Objectius aconseguits a la finalització del projecte.
c) Desenrotllament del projecte. En este apartat es farà constar el treball realitzat en les diferents fases del projecte, així com les implicacions organitzatives que ha suposat el seu desenrotllament.
d) Conclusions i suggeriments. Es reflectiran els èxits del projecte i la seua incidència en la docència directa, la valoració del procés seguit i del producte aconseguit, i les propostes que, per al futur, es deriven de la realització del projecte.
2. En primer lloc podrà realitzar-se la justificació via online en la pàgina de la conselleria d'Educació, Servici de Formació del Professorat omplint el certificat de l'estada formativa (annex V). Posteriorment, es presentarà l'original preferentment en el Registre General de la conselleria d'Educació, en les direccions territorials d'Educació, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. El termini per a l'entrega de la documentació finalitzarà el 15 de setembre.
4. L'ajuda es farà efectiva per mitjà de transferència bancària, una vegada presentada la documentació esmentada anteriorment. La percepció de les ajudes econòmiques per part dels beneficiaris estarà condicionada al compliment de les obligacions que establixen els articles 14 i 18 de la LGS.
5. D'acord amb el que disposa l'art. 36 i 37.1.b).e) de la LGS, quedarà sense efecte la concessió de l'ajuda, després de l'audiència a la persona interessada, quan no es realitzara l'activitat que va motivar la concessió, quan deixaren de reunir-se els requisits que es van exigir o quan s'incompliren, sense causa que ho justifique, les condicions establides en esta convocatòria. Així mateix és incompatible esta ajuda amb altres que pogueren concedir-se per a la mateixa o semblant activitat.
Quinze. Avaluació
En el Centre de Formació, Innovació i Recursos Educatius (CEFIRE) Específic de Formació Professional es constituirà una comissió d'avaluació composta per:
- El cap de Servici de Formació del Professorat o persona en qui delegue, que la presidirà.
- El director del CEFIRE específic de Formació Professional.
- Un tècnic del Servici de Formació del Professorat.
- Dos assessors del CEFIRE específic de Formació Professional, un dels quals actuarà com a secretari.
La comissió podrà demanar de les entitats i empreses la informació que considere necessària per a la correcta avaluació dels projectes. Esta comissió, una vegada estudiada la documentació remesa i els informes de seguiment, elaborarà l'acta final d'avaluació, perquè el CEFIRE emeta els certificats corresponents.
Setze. Certificació
1. Als assistents se'ls certificarà pel CEFIRE específic de Formació Professional les hores totals de la duració del projecte realitzat amb indicació de l'empresa, les hores i la data de realització.
2. Les empreses col·laboradores amb el programa d'estades formatives podran sol·licitar certificat acreditatiu per part de la Direcció General de Personal de la conselleria d'Educació, la qual s'encarregarà així mateix de fer pública, pels mitjans adequats, la relació de les dites empreses.
Dèsset. Reconeixement
A l'efecte de reconeixement, certificació i registre, les estades de formació en empreses, com a modalitat de formació permanent del professorat, són assimilables a cursos, segons el que establix l'orde de 9 de juny de 1994, de la conselleria d'Educació i Ciència (DOGV 17.08.1994), per la qual es regula la convocatòria, reconeixement, certificació i registre de les activitats de formació permanent del professorat que impartix ensenyances de règim general no universitari i de règim especial en la Comunitat Valenciana, per la qual cosa, tant l'acta final d'avaluació, com els certificats que s'emeten, s'ajustaran al que assenyala la dita orde.
Díhuit. Vinculació amb l'entitat o empresa d'acollida
Durant el període d'estada en una entitat o empresa el professorat no tindrà cap vinculació o relació laboral amb l'empresa o entitat d'acollida, ni podrà ocupar un lloc de treball dins del seu quadro de personal, per la qual cosa queda exclòs de la legislació laboral vigent.
La conselleria d'Educació subscriurà una pòlissa d'assegurança d'accidents, per a cobrir les possibles contingències del professorat en formació pràctica, en el període de realització de l'activitat.
Dènou. Retirada de la documentació
La documentació presentada per les persones no seleccionades podrà retirar-se en la Direcció General de Personal durant el mes següent a la publicació de la resolució, directament per la persona interessada o per una persona degudament autoritzada. Transcorregut este termini es perdrà tot dret sobre la documentació.